În fiecare an, luna martie marchează debutul uneia dintre cele mai importante activități ale silvicultorilor - cea de regenerare a suprafețelor forestiere, atât prin lucrări de plantare, completare, cât și prin numeroase alte operațiuni care ajută pădurea să se refacă rapid și sănătos.
Tocmai de aceea, Luna Plantării Arborilor, sărbătorită anual între 15 martie și 15 aprilie, prin numeroase acțiuni de împăduriri, acțiuni de popularizare și educație forestieră, se suprapune parțial cu campania de împăduriri de primăvară derulată de către Regia Națională a Pădurilor – Romsilva.
"Regenerarea pădurilor reprezintă un proces esențial pentru continuitatea acestora, în vederea menținerii echilibrului ecologic și a biodiversității.
În anul 2024, Direcția Silvică Suceava va avea ca program pentru lucrările de regenerare a pădurilor în fond forestier de stat o suprafață de 1336,69 hectare, din care regenerări naturale 671,75 hectare și împăduriri integrale 768,17 hectare.
Concomitent cu lucrările de instalare a noilor regenerări se vor efectua și lucrările de completări curente în plantațiile cu reușită provizorie pe o suprafață de 286,67 hectare și lucrări de refaceri ale plantațiilor afectate de calamități pe alte 0,64 hectare.
În fond forestier privat cu contracte de administrare și servicii silvice, Direcția Silvică Suceava a luat măsurile necesare în vederea efectuării unor lucrări de regenerare pe o suprafață de 125,12 hectare, din care regenerări naturale 21,89 hectare și împăduriri integrale pe 103,23 hectare", a precizat șeful Direcției Silvice Suceava, Sorin Ciobanu.
Practic, la Suceava va fi regenerată cea mai mare suprafață forestieră din țară din fondul forestier proprietate a statului, în condițiile în care la nivel național, suprafața pe care se vor executa împăduriri de primăvară este de 9.021 de hectare, la care se adaugă lucrări de completări pe 1.964 de hectare și lucrări de refacere a plantațiilor pe alte 465 de hectare.
Plantarea a 23 de milioane de puieți forestieri din pepinierele silvice ale RNP
Pentru a avea o idee mai clară a amplorii operațiunilor de regenerare a pădurilor prin campania de împăduriri de primăvară, trebuie menționat faptul că numai la nivelul Regiei Naționale a Pădurilor vor fi utilizați circa 23 de milioane de puieți forestieri produși în pepinierele silvice proprii. Altfel spus, mult mai mulți arbori plantați în această primăvară decât populația întregii țări, cu tot cu cei plecați peste hotare.
La nivelul Direcției Silvice Suceava, pentru împădurirea suprafeței propuse în fond forestier de stat se vor utiliza 3.956.950 de puieți, din care 80% puieți de rășinoase (ponderea cea mai mare o are molidul, apoi brad, larice, pin silvestru) și 20% puieți foioase (gorun, stejar, fag, paltin de munte, tei, cireș s.a.). Pentru împădurirea suprafețelor propuse în fond forestier privat cu contracte de administrare și servicii silvice se vor utiliza 520.000 de puieți rășinoase (ponderea cea mai mare o are molidul, apoi larice, pin silvestru, brad).
Puieții sunt asigurați din pepinierele proprii, în ceea ce privește puieții de rășinoase, iar pentru puieții de foioase necesarul este asigurat și prin transfer de la alte direcții silvice.
Lucrările de întreținere, esențiale pentru reușita regenerărilor
Lucrările de întrețineri în plantațiile tinere sunt mobilizarea solului în jurul puieților și descopleșiri de specii lemnoase și ierboase.
Începând cu luna mai se vor efectua lucrările de mobilizare a solului pe o suprafață de 387 de hectare fond forestier proprietate a statului. Urmează apoi din luna iulie executarea lucrărilor de descopleșiri de specii lemnoase și ierboase pe o suprafață totală de 6.553,92 de hectare (6067,56 hectare fond forestier proprietate a statului și 486,36 hectare proprietate privată administrată cu contract).
Producerea necesarului anual de puieți la Direcția Silvică Suceava
Pentru asigurarea necesarului anual de puieți, Direcția Silvică Suceava dispune de un număr de 31 de solarii, în care se produc puieți de molid, larice și pin silvestru și 82 de pepiniere permanente. În primăvara anului 2024 se vor înființa culturi prin repicaj cu puieți de rășinoase, proveniți din solariile proprii, pe 399 de ari (371 de ari molid, 24 de ari larice, 4 ari pin silvestru), iar pentru reinstalarea culturilor pe suprafața de 3.920 mp solarii în primăvara anului 2024, sămânța necesară a fost recoltată din rezervații de semințe și conservată corespunzător de către subunitățile Direcției Silvice Suceava.
Unul din cei mai mari producători de puieți din cadrul Direcției Silvice Suceava este Pepiniera Silvică Centrală Salcea, unde anual se produc aproximativ 800 mii buc. puieți forestieri – în special foioase (stejar, gorun, fag, paltin de munte, frasin, tei, cireș, diverse specii de plop etc.) și 374 specii, subspecii și varietăți de puieți ornamentali, plante, flori și gazon. Pentru eficientizarea activității din această pepinieră a fost întocmit și aprobat proiectul PNRR - "Modernizarea și retehnologizarea Pepinieră Silvică Salcea – Ocolul Silvic Adâncata" în valoare totală de 9.064.668,55 de lei, din care contribuția de finanțare PNRR este de 6.345.267,985 de lei.
În cadrul aceluiași pilon "Tranziția Verde" s-a propus și a fost aprobat încă un proiect, de această dată pentru o pepinieră care produce specii de rășinoase. "Modernizarea și retehnologizarea Pepinieră Silvică Prisaca Dornei – Ocolul Silvic Vama" în valoare totală de 2.369.873,82 de lei, din care contribuția de finanțare PNRR este de 1.785.884,607 lei.
Aproape 5.000 de hectare împădurite în ultimii cinci ani
În ultimii cinci ani, Direcția Silvică Suceava a împădurit 4864 de hectare în fond forestier de stat, în medie 973 de hectare pe an și 905 hectare în fond forestier privat administrat și cu contracte de prestări servicii, în medie 181 de hectare pe an. Suprafața totală regenerată în această perioadă este de 9.583 de hectare în fond forestier de stat și 1.192 de hectare în fond forestier privat administrat și cu contracte de prestări servicii.
"O componentă importantă şi tradiţională a activităţii noastre din această perioadă o reprezintă susţinerea acţiunilor promovate de societatea civilă pentru dezvoltarea conştiinţei forestiere, în direcţia apărării şi conservării fondului forestier, a cultivării respectului pentru pădure în societatea actuală. Astfel se vor organiza acțiuni prilejuite de luna plantării arborilor la care vor participa voluntari din toate mediile, iar pentru punerea în circuitul silvic a unor suprafețe de teren care sunt afectate de diferite forme de degradare, precum și a suprafețelor de teren agricol care și-au pierdut capacitatea de producție, s-au făcut și se vor face sponsorizări cu puieți de salcâm", au precizat reprezentanții Direcției Silvice Suceava, care administrează cea mai mare suprafață forestieră din țară, cu rezultate notabile.